Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 283/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Béarn“

PDO-FR-A0597-AM02

Dátum oznámenia: 7. mája 2021

OPIS A DÔVODY SCHVÁLENEJ ZMENY

1. Vymedzená pozemková oblasť

Opis a dôvody: V časti IV bode 1 špecifikácie sa obec Cannet nahradila obcou Riscle (na území bývalej obce Cannet) po zlúčení oboch obcí. Žiadosť o zmenu špecifikácie poskytuje príležitosť na opravu názvu obce v zemepisnej oblasti: Corbères-Abères.

Bod 1.6 jednotného dokumentu týkajúci sa zemepisnej oblasti sa zmenil zodpovedajúcim spôsobom.

2. Odrodová skladba

V časti V bode 2 špecifikácie si žiadosť o úpravu pomerov odrodovej skladby, ktorá sa má pestovať, vyžaduje zmenu špecifikácie červených vín takto: „Podiel odrody Tannat N môže byť rovný 50 %.“ Pre ružové vína sa pridalo toto ustanovenie: „Podiel odrody Tannat N musí byť najmenej 20 %.“ Toto pravidlo pre červené vína sa rozšírilo na ružové vína: „Tieto požiadavky sa nevzťahujú na vinárov, ktorí nevyrábajú víno z vlastnej produkcie, ktorých pozemky v oblasti pre chránené označenie pôvodu predstavujú menej ako 1,5 ha a ktorí si udržiavajú podiel hlavných odrôd viniča na úrovni najmenej 50 % zmesi odrodovej skladby.“ K podielom ružových vín sa pridal minimálny podiel odrody Tannat, aby sa zachoval súlad s pravidlami sceľovania, podľa ktorých sa vyžaduje minimálne 25 % odrody Tannat.

Uvedená zmena nemá vplyv na jednotný dokument.

3. Sceľovanie

V kapitole I časti IX.1 sa písmeno b) mení takto: „V prípade ružových vín tvoria hlavné odrody aspoň 70 % zmesi a Tannat N tvorí najmenej 25 % zmesi“. Dôvodom tejto zmeny je rozšírenie ďalších hlavných odrôd, a to Cabernet Franc a Cabernet Sauvignon, ktoré podľa organizácie výrobcov zodpovedajú aj za zvyšujúci sa podiel vinohradníckej oblasti chráneného označenia pôvodu Béarn. Tieto odrody sa považujú za dôležité z hľadiska rastu, environmentálneho správania a organoleptických vlastností, vďaka ktorým sú vína ovocné a pomerne štruktúrované. Znížením obsahu odrody Tannat na 25 % v zmesi ružových vín sa nemenia typické vlastnosti vína Béarn rosé.

Uvedená zmena nemá vplyv na jednotný dokument.

4. Obhospodarovanie vinohradov

V časti VI bode 1 sa v písmene c) pridalo osobitné ustanovenie pre vinič vysadený na terasách, ktoré bolo doplnené do bodu špecifikácie výrobku o hustote výsadby schválenej na konci roka 2011, ale bolo vynechané z bodu o výške listovej steny: „V prípade viniča vysadeného na terasách je výška listovej steny po vyviazaní najmenej 1,55 metra.“ Kultivácia terasy často vedie k vzdialenostiam medzi radmi viniča, ktoré sa líšia podľa topografie a v rámci toho istého pozemku a sú väčšie ako u tradičného viniča.

Uvedená zmena nemá vplyv na jednotný dokument.

5. Uvedenie vín do obehu

Špecifikácia bola zmenená skrátením doby zrenia ružových vín o jeden mesiac, a to do 1. decembra. V dôsledku toho sa vína uvádzajú na spotrebiteľský trh 15. decembra. Umiestnenie ružových vín na trh 15. decembra v roku zberu by organizácii výrobcov umožnilo zachovať si dynamiku obchodu. „Dodatočný“ mesiac vyzrievania by sa vymazal. Skoré fľašovanie (v decembri) je prospešné pre organoleptické vlastnosti ružových vín, najmä pre ich sviežosť na podnebí a kvetinové tóny.

Uvedená zmena nemá vplyv na jednotný dokument.

6. Analytické normy

V časti IX bode 1 sa v písmene d) pridalo toto ustanovenie: „Každá šarža vína predávaná ako sudové alebo fľašové víno má v prípade ružových vín obsah skvasiteľných cukrov (glukózy a fruktózy) maximálne 4 gramy na liter. Tento obsah sa môže zvýšiť na 5 gramov na liter, ak celková kyslosť vyjadrená ako H2SO4 dosahuje minimálne 81,6 miliekvivalentov (alebo 4 g H2SO4) na liter. Sviežosť ružových vín by bola vyváženejšia vďaka lepšej rovnováhe kyslej a ovocnej chuti na podnebí, vďaka čomu by boli vína plnšie a aromatickejšie.

Bod 1.4 jednotného dokumentu týkajúci sa zmeny obsahu cukru v ružových vínach sa zmenil zodpovedajúcim spôsobom.

7. Prechodné opatrenia

Prechodné opatrenia sa odstránili, pretože uplynula ich platnosť.

Uvedená zmena nemá vplyv na jednotný dokument.

8. Súvislosť s pôvodom

Súvislosť sa revidovala takto: „Červené, ružové a biele vína sa vyrábajú najmä zo zmesí“, aby sa poukázalo na to, že vína sa nevyrábajú výlučne zo zmesi, ako tomu bolo už pred zmenou.

Súvislosť sa revidovala aj v oddiele o opise ružových vín. Farba ružových vín sa špecifikovala tak, aby zohľadňovala menej farebné vína, a pridali sa arómy. To je vyjadrené takto: „Ružové vína majú zvyčajne farbu od svetloružovej po intenzívnejšiu ružovú. Tieto vína sú svieže a plné, majú príjemnú štruktúru a aromatické tóny drobného červeného ovocia a citrusových plodov.“

Bod 1.8 jednotného dokumentu týkajúci sa pridania arómy, úpravy farby a vín vyrobených z jednej odrody sa zmenil zodpovedajúcim spôsobom.

9. Kontrolný orgán:

Odkaz na kontrolný orgán sa preformuloval v záujme jeho zosúladenia s formuláciou používanou v iných špecifikáciách výrobkov. Ide o čisto formálnu zmenu.

Táto zmena nevedie k zmenám jednotného dokumentu.

JEDNOTNÝ DOKUMENT

1. Názov

Béarn

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. Červené vína

STRUČNÝ PÍSOMNÝ OPIS

Vína majú minimálny prirodzený obsah alkoholu 11 obj. %.

Každá šarža pripravená na uvedenie na trh ako sudové alebo fľašové víno má:

— obsah alkoholu po obohatení najviac 13,5 obj. %,

— obsah kyseliny jablčnej najviac 0,4 gramu na liter,

— obsah skvasiteľných cukrov (glukózy a fruktózy) maximálne:

3 g/l v prípade červených vín s prirodzeným obsahom alkoholu najviac 14 obj. %,

4 g/l v prípade červených vín s prirodzeným obsahom alkoholu viac ako 14 obj. %.

Celková kyslosť, obsah prchavých kyselín a celkový obsah oxidu siričitého sú v súlade s právnymi predpismi. Červené vína sa môžu sceľovať. Treba poznamenať, že hlavné použité odrody sú miestneho pôvodu a sú dobre prispôsobené pôdnym a klimatickým podmienkam regiónu. To zodpovedá za časť originality vín s týmto označením.

Červené vína majú dobrý tanínový potenciál. Ovocné arómy často dominujú a zrením sa stávajú komplexnejšími.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

2. Biele vína

STRUČNÝ PÍSOMNÝ OPIS

Vína majú minimálny prirodzený obsah alkoholu 11 obj. %.

Každá šarža pripravená na uvedenie na trh ako sudové alebo fľašové víno má:

— obsah alkoholu po obohatení najviac 13,5 obj. %,

— maximálny obsah skvasiteľných cukrov (glukózy a fruktózy) 4 g/l.

Celková kyslosť, obsah prchavých kyselín a celkový obsah oxidu siričitého sú v súlade s právnymi predpismi. Vína sa môžu sceľovať. Treba poznamenať, že hlavné použité odrody sú miestneho pôvodu a sú dobre prispôsobené pôdnym a klimatickým podmienkam regiónu. To zodpovedá za časť originality vín s týmto označením.

Biele vína sa vyznačujú rovnováhou medzi sviežosťou a mastnosťou a určitou komplexnou vôňou, s prevahou ovocných a kvetinových aromatických tónov.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

3. Ružové vína

STRUČNÝ PÍSOMNÝ OPIS

Vína majú minimálny prirodzený obsah alkoholu 11 obj. %.

Každá šarža pripravená na uvedenie na trh ako sudové alebo fľašové víno má:

— obsah alkoholu po obohatení najviac 13,5 obj. %,

— v prípade ružových vín obsah skvasiteľných cukrov (glukózy a fruktózy) maximálne 4 gramy na liter. Tento obsah sa môže zvýšiť na 5 gramov na liter, ak celková kyslosť vyjadrená ako H2SO4 dosahuje minimálne 81,6 miliekvivalentov (alebo 4 g H2SO4) na liter.

Celková kyslosť, obsah prchavých kyselín a celkový obsah oxidu siričitého sú v súlade s právnymi predpismi. Vína sa môžu sceľovať. Treba poznamenať, že hlavné použité odrody sú miestneho pôvodu a sú dobre prispôsobené pôdnym a klimatickým podmienkam regiónu. To zodpovedá za časť originality vín s týmto označením.

Ružové vína majú zvyčajne farbu od svetloružovej po intenzívnejšiu ružovú. Tieto vína sú svieže a plné, majú príjemnú štruktúru a aromatické tóny drobného červeného ovocia a citrusových plodov.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1. Osobitný enologický postup

— Biele a ružové vína sa získavajú priamym lisovaním.

— Používanie enologického aktívneho uhlia na výrobu ružových vín, či už samostatného alebo zmiešaného v prípravkoch, je zakázané.

— Celkový obsah alkoholu vo vínach po obohatení je najviac 13,5 obj. %.

Okrem uvedeného ustanovenia musia enologické postupy spĺňať požiadavky stanovené na úrovni EÚ a v zákonníku poľnohospodárstva a morského rybolovu.

2. Pestovateľský postup

Hustota výsadby

Minimálna hustota výsadby viniča je 4 000 krov na hektár. Vzdialenosť medzi radmi viniča je väčšia ako 2,5 metra.

Vzdialenosť medzi radmi viniča určeného na výrobu červeného a ružového vína nesmie byť väčšia ako 2,8 metra v týchto obciach departementu Pyrénées-Atlantiques: Abos, Arbus, Artiguelouve, Aubertin, Bosdarros, Cardesse, Cuqueron, Estialesq, Gan, Gelos, Haut-de-Bosdarros, Jurançon, Lacommande, Lahourcade, Laroin, Lasseube, Lasseubétat, Lucq-de-Béarn, Mazères-Lezons, Monein, Narcastet, Parbayse, Rontignon, Saint-Faust a Uzos.

Tieto ustanovenia sa nevzťahujú na vinič pestovaný na terasách.

Pravidlá rezu

Vinič sa môže rezať jednoduchým alebo dvojitým Guyotovým rezom s týmto maximálnym počtom púčikov na jeden ker:

16 púčikov pri odrodách Tannat N, Manseng N, Gros Manseng B a Raffiat de Moncade B a

20 púčikov pri ostatných odrodách.

Počet rodivých letorastov za rok na jeden ker po odkvitnutí (fenofáza 23 podľa Lorenza) je najviac:

12 púčikov pri odrodách Tannat N, Manseng N, Gros Manseng B a Raffiat de Moncade B,

16 púčikov pri ostatných odrodách.

— Zavlažovanie môže byť povolené.

5.2. Maximálne výnosy

Béarn – červené, ružové a biele vína

60 hektolitrov na hektár

6. Vymedzená zemepisná oblasť

Zber hrozna a výroba, vinifikácia a zrenie vín sa uskutočňujú na území týchto obcí:

— department Gers: Riscle (na území bývalej obce Cannet), Maumusson-Laguian a Viella,

— department Hautes-Pyrénées: Castelnau-Rivière-Basse, Hagedet, Lascazères, Madiran, Saint-Lanne a Soublecause,

— department Pyrénées-Atlantiques: Abos, Arbus, Arricau-Bordes, Arrosès, Artiguelouve, Aubertin, Aubous, Aurions-Idernes, Aydie, Baigts-de-Béarn, Bellocq, Bérenx, Bétracq, Bosdarros, Burosse-Mendousse, Cadillon, Cardesse, Carresse, Castagnède, Castetpugon, Castillon (kantón Lembeye), Conchez-de-Béarn, Corbère-Abères, Crouseilles, Cuqueron, Diusse, Escurès, Estialescq, Gan, Gayon, Gelos, Haut-de-Bosdarros, L’Hôpital-d’Orion, Jurançon, Lacommande, Lagor, Lahontan, Lahourcade, Laroin, Lasserre, Lasseube, Lasseubetat, Lembeye, Lespielle-Germenaud-Lannegrasse, Lucq-de-Béarn, Mascaraàs-Haron, Mazères-Lezons, Moncaup, Moncla, Monein, Monpezat, Mont-Disse, Mourenx, Narcastet, Ogenne-Camptort, Oraàs, Orthez, Parbayse, Portet, Puyoo, Ramous, Rontignon, Saint-Faust, Saint-Jean-Poudge, Salies-de-Béarn, Salles-Mongiscard, Sauvelade, Séméacq-Blachon, Tadon-Sadirac-Viellenave, Tadousse-Ussau, Uzos, Vialer a Vielleségure.

7. Hlavné muštové odrody

Cabernet Franc N

Cabernet-Sauvignon N

Gros Manseng B

Petit Manseng B

Raffiat de Moncade B

Tannat N

8. Opis súvislostí

Béarn – červené, ružové a biele vína

Zemepisnú oblasť tvoria tri vinohradnícke centrá v provincii Béarn. Táto oblasť sa z veľkej časti nachádza na svahoch úpätia Pyrenejí a vykazuje výrazné rozdiely v pôdnych a topoklimatických podmienkach.

Vinohrad nenápadne zapadá do krajiny. Tvorí súčasť diverzifikovaného systému kombinovaného pestovania. Horninu, ktorá vytvára túto krajinu, tvoria predovšetkým sedimenty kontinentálneho pôvodu (molasa, slieň, vápenec, íl, plavé piesky [sables fauves], vrstvy okruhliakov) a niekedy aj morského pôvodu (flyš). Spraš pokrývala terén v štvrtohorách a na niektorých miestach je stále prítomná.

Pridružené pôdy sú rovnako veľmi rozmanité, aj keď väčšina z nich je vylúhovaná a kyslá. Vyskytujú sa tu aj pôdy na vápencovom podloží. Obsah kameňa v týchto pôdach sa líši: vrchné vrstvy okruhliakov obohacujú svahy a flyš je viditeľný v podobe okruhliakov s ostrými hranami. Piesok a štrk zlepšujú odvodňovanie. Pôdy majú celkovo schopnosť dobre odvádzať vodu a otepľovať sa, a to najmä vďaka svojej kamenitosti. Svahy sú často asymetrické. Terén, ktorý je veľmi členitý, vytvára rôzne orientácie na juh, východ alebo západ, ktoré sú teplé, s dostatočným gradientom na odstránenie dažďovej vody.

Prevažne vlhké a mierne oceánske podnebie zabezpečuje 1 000 mm zrážok ročne na severe a 1 300 mm ročne na západe oblasti. Zrážky sú v priebehu roka rozdelené pomerne rovnomerne, pričom v lete a začiatkom jesene sa vyskytuje suchšie obdobie. V tomto období takisto prevláda (počas jedného z troch dní) teplý, suchý južný vietor typu Föhn.

Kopiáre a miestne archívy nám prezrádzajú, že vinohrad bol v časti danej oblasti dobre etablovaný už v 13. storočí.

V polovici 14. storočia sa začali biele a červené vína Béarn vyvážať pod týmto názvom do Holandska. Tento vývoz narastal až do 19. storočia.

Od 15. storočia bolo založené ďalšie odbytisko v rámci regiónu Bigorre a ďalšie odbytisko pre vývoz poskytli Pyreneje. Od 16. storočia zahŕňali biele odrody viniča najmä odrody Petit Manseng B, Gros Manseng B, Arrufiac B, Courbu B a Raffiat de Moncade B.

V 18. storočí sa používalo iba niekoľko červených odrôd. Medzi ne patrili Fer N a Bouchy (Cabernet Franc N), ako aj Tannat N, veľmi farebná a tanínová miestna odroda.

Na začiatku 20. storočia sa značnej obľube tešili ružové vína s týmto označením, čo súviselo s trhmi v parížskom regióne, kde sa víno skladovalo.

Označenie pôvodu Béarn „vin délimité de qualité supérieure“ [víno s označením pôvodu vysokej kvality] bolo uznané v roku 1951 pre ružové a biele vína.

Označenie Béarn bolo v roku 1975 uznané za registrované označenie pôvodu pre červené, ružové a biele vína.

V 20. storočí sa vinohradnícka oblasť značne zmenšila. Od 80. rokov sa začala opäť rozširovať. Celková vinohradnícka oblasť stále pokrýva asi 300 hektárov.

V súčasnosti nadobúdajú vína Béarn opäť sľubný regionálny imidž vďaka úsiliu vinohradníkov odovzdávať a zdokonaľovať svoje know-how.

V krajine tejto zemepisnej oblasti s jej kopcovitým, čiastočne zalesneným terénom a so širokou škálou orientácií a pôd je vinič vždy rozptýlený a vytvára krajinnú mozaiku. Svahy kopcov vytvárajú priaznivé topoklimatické podmienky, keďže umožňujú odtekanie prebytočnej dažďovej vody, a pri dobrej orientácii svahov sa viniciam dostáva viac slnečného svetla a tepla, čo prospieva dozrievaniu hrozna. Teplý, suchý južný vietor, ktorý vanie počas obdobia dozrievania hrozna, pomáha vinohradníctvu v tejto všeobecne vlhkej oblasti.

Pozemky, ktoré sú najvhodnejšie na zdravé dozrievanie hrozna, sú v pozemkovej oblasti zreteľne ohraničené a tvoria ich dobre orientované pozemky s relatívne dobre priepustnou pôdou.

Známa vinohradnícka oblasť založená na miestnych odrodách hrozna sa rozvíjala v závislosti od dostupných trhov. Prispôsobenie miestnych odrôd hrozna pomerne vlhkému podnebiu a neskorému dozrievaniu bolo v priebehu storočí jedným z kľúčových faktorov získania reputácie tejto vinohradníckej oblasti. Pestovanie týchto odrôd si vyžaduje špecifické know-how, ktoré sa vyvinulo v tejto zemepisnej oblasti a ktoré zahŕňa regulovanie tanínového potenciálu modrých muštových odrôd a riadenie vysokého alkoholového potenciálu bielych odrôd výberom dátumu zberu a sceľovaním.

Červené, ružové a biele vína sa vyrábajú najmä zo zmesí. Treba poznamenať, že hlavné použité odrody sú miestneho pôvodu a sú dobre prispôsobené pôdnym a klimatickým podmienkam regiónu. To zodpovedá za časť originality vín s týmto označením.

9. Ďalšie základné podmienky (balenie, označovanie, iné požiadavky)

Väčšia zemepisná jednotka

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Za označením „Béarn“ môže nasledovať doplnkové zemepisné označenie, ktoré špecifikuje širšiu zemepisnú jednotku „Sud-Ouest“ [juhozápad].

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-b053abef-87b5-43bf-a8a5-f3afe4be0e75

(1) Ú. v. ES L 9, 11.1.2019, s. 2.